ဆုန်းဂျီဟို

ဆုန်းဂျီဟိုဟု အများကသိကြသည့် ချွန်းဆူယွန်း (၁၅ ဩဂုတ် ၁၉၈၁ မွေး)သည် တောင်ကိုရီးယား အမျိုးသမီး သရုပ်ဆောင်တစ်ဦး ဖြစ်သည်။ Running Man အစီအစဉ်၏ ပင်တိုင်အဖွဲ့ဝင်ဖြစ်သဖြင့် နိုင်ငံတကာအထိ နာမည်ကျော်သည်။

အစောပိုင်းကာလ

ဆုန်းဂျီဟိုကို ၁၉၈၁ခုနှစ် ဩဂုတ်လ ၁၅တွင် မြောက်ဂယောင်းဆန်းပြည်နယ်၊ ဖိုဟန်မြို့၌ မွေးဖွားသည်။ မွေးစဉ်က မှည့်သောနာမည်မှာ ချွန်းဆောင်အင်ဖြစ်သည်။ မိခင်မှာ တောင်ကိုရီးယား ကိုယ်စားပြု ရေကူးကစားသမား ဖြစ်သည်။ ညီမတစ်ယောက်၊ မောင်တစ်ယောက် ရှိသည်။ မောင်ဖြစ်သူ ချွန်းဆောင်မွန်းသည်လည်း သရုပ်ဆောင်ဖြစ်သည်။ ၁၉၉၈ အထက်တန်းကျောင်းသူအရွယ်က ဘတ်ရှင်းယန်၏ ကတိဇာတ်ကား ကြည့်မိရာကစ၍ သရုပ်ဆောင်ဖြစ်ရန် စိတ်ကူးရှိခဲ့သည်။ ဂယောင်းမွန်းတက္ကသိုလ် (ယခု ဂုဂျဲတက္ကသိုလ်)မှ အခွန်စာရင်းပညာဘွဲ့ရသည်။ အနုပညာလောကသို့ မဝင်ရောက်မီ ကဖေးတစ်ခုတွင် အချိန်ပိုင်းအလုပ် လုပ်ကိုင်ခဲ့သည်။

အနုပညာခရီး

၂၀၀၂-၂၀၀၅၊ အစ

ဆုန်းဂျီဟိုသည် ရုပ်ရှင်သရုပ်ဆောင်တစ်ဦးအဖြစ် ပွဲဦးမထွက်မီ၊ ကိကိမဂ္ဂဇင်းတွင် မော်ဒယ်အဖြစ် ဆောင်ရွက်ခဲ့သည်။ ဆောင်းဦးရွက်ကြွေ ချစ်သက်သေ(၂၀၀၀) ဇာတ်ကားမှ သရုပ်ဆောင် ဆုန်းဆွန်းဟွန်းနှင့် ဆုန်းဟျဲဂယိုတို့ နာမည်ကိုယူ၍ အနုပညာနာမည်ကို ဆုန်းဂျီဟိုဟု အမည်ပေးရန် စိတ်ကူးရခဲ့သည်။ ထို့နောက် လီဆူယောင်း၏ ပြီးတော့မင်းကိုချစ်တယ်နှင့် JTL၏ နှုတ်ဆက်စကားသာဆိုပါတို့တွင် တေးသရုပ်ဆောင်အဖြစ် ပါဝင်ခဲ့သည်။ အင်နိုးဆန့်တို့ခေတ် အစီအစဉ်တွင် ဧည့်သည်သရုပ်ဆောင်အဖြစ် ပါဝင်ခဲ့သည်။

လူရွေးပွဲတွင် လူပေါင်း၃၀၀၀ကို ကျော်ဖြတ်ကာ၊ ဆုတောင်းခြင်းလှေကားထစ်များရုပ်ရှင်နှင့် တီးတိုးကော်ရစ်ဒါဇာတ်လမ်းတွဲတို့၌ သရုပ်ဆောင်အဖြစ် ပါဝင်၍ ၂၀၀၃ခုနှစ်တွင် ရုပ်ရှင်ပွဲဦးထွက်ခဲ့သည်။ ၂၄ကြိမ်မြောက် နဂါးပြာရုပ်ရှင်ဆုပေးပွဲတွင် မျက်နှာသစ် အမျိုးသမီးသရုပ်ဆောင်ဆုအတွက် ဆန်ခါတင်စာရင်းဝင်ခဲ့သည်။ သည်းထိတ်ရင်ဖို မှုခင်းဇာတ်လမ်း အချို့(၂၀၀၄)တွင် သတင်းထောက်အဖြစ် သရုပ်ဆောင်ခဲ့သည်။

၂၀၀၆-၂၀၀၉၊ လူကြိုက်များလာခြင်း

၂၀၀၆ခုနှစ်၌ မင်းသမီးတာဝန်ချိန်အစီအစဉ်တွင် ဘဲလေးအကမယ်အဖြစ် သရုပ်ဆောင်၍ ရုပ်သံပွဲဦးထွက်ခဲ့သည်။ ထိုအစီအစဉ်သည် ကိုရီးယားလှိုင်းနှင့်အတူ အာရှတစ်လွှား ပျံ့နှံ့သွားသည်။ ထိုနှစ်၌ပင် ရာဇဝင်ထဲက ဂျူမုံ(၂၀၀၆) ဇာတ်လမ်းတွဲတွင် ယယ်ဆိုယာအဖြစ် သရုပ်ဆောင်ခဲ့သည်။ ၎င်းသည် ၂၀၀၆ခုနှစ်အတွင်း ထုတ်လွှင့်ခဲ့သော တောင်ကိုရီးယားဇာတ်ကားများအနက် ကြည့်ရှုသူအရေအတွက် အများဆုံးနှင့် စီးပွားရေးအရ အအောင်မြင်ဆုံး ဖြစ်ခဲ့သည်။ ဆုန်းဂျီဟိုသည်လည်း ထိုဇာတ်ကားမှတစ်ဆင့်  လူကြိုက်များလာကာ ၄၃ကြိမ်မြောက် ဘဲ့ဆန်းအနုပညာဆုပေးပွဲတွင် ရုပ်သံမျက်နှာသစ်သရုပ်ဆောင်ဆု ဆန်ခါတင်စာရင်းဝင်ခဲ့သည်။

နောက်တစ်နှစ်၌ Sex Is Zero 2 (၂၀၀၇) ဟာသရုပ်ရှင်တွင် ရေကူးချန်ပီယံတစ်ယောက်အဖြစ် သရုပ်ဆောင်ခဲ့သည်။ ၁၁ နိုဝင်ဘာ ၂၀၀၇မှ ၄ မေ ၂၀၀၈အထိ အက်စ်ဘီအက်စ်၏ အင်းဂီဂါယိုဂီတအစီအစဉ်တွင် စူပါဂျူနီယာက ဟီးချောလ်နှင့်အတူ တွဲဖက်အစီအစဉ်မှူးအဖြစ် ဆောင်ရွက်ခဲ့သေးသည်။ ၎င်းနောက် ဂျိုအင်ဆောင်၊ ဂျိုဂျင်းမိုတို့နှင့်တွဲဖက်၍ အေးစက်သွားသောပန်းပွင့်(၂၀၀၈)ရုပ်ရှင်တွင် မိဖုရားနေရာက ပါဝင်သရုပ်ဆောင်ခဲ့သည်။ အဆိုပါရုပ်ရှင်သည်လည်း ၂၀၀၈ခုနှစ်၏ ဝင်ငွေအများဆုံးရုပ်ရှင်ဖြစ်ခဲ့ပြီး၊ ဆုန်းဂျီဟိုကို ပို၍ နာမည်ကြီးလာစေခဲ့သည်။

၂၀၁၀-လက်ရှိ၊ ပြည်ပထိထိုးဖောက်ခြင်း

ဆုန်းဂျီဟိုသည် ၂၀၁၀မှစ၍ ရသစုံအစီအစဉ်တစ်ခုဖြစ်သည့် Running Manတွင် အဖွဲ့ဝင်အဖြစ် ပါဝင်ခဲ့သည်။ အင်းဂီဂါယိုကတည်းက အလုပ်အတူလုပ်ခဲ့ကြသည့် မြော့ပီဒီ ခေါ် ပီဒီ ဂင်ဂျူယောင်းက အဖွဲ့ဝင်အဖြစ် ဖိတ်ခေါ်ခဲ့ခြင်းဖြစ်သည်။ Running Man အပိုင်း (၂)မှ (၅)အထိ ဧည့်သည်အဖြစ် ပါဝင်ခဲ့ပြီး၊ အပိုင်း(၆)မှစကာ ပင်တိုင်အဖွဲ့ဝင် ဖြစ်လာခဲ့သည်။

နာမူသရုပ်ဆောင်ကုမ္ပဏီနှင့် လမ်းခွဲကာ၊ ၂၀၁၁ခုနှစ် အစောပိုင်းတွင် ဆီဂျက်စ်အင်တာတိန်းမန့်နှင့် စာချုပ်ချုပ်ဆိုခဲ့ပြီး၊ အချိန်လွန်မှ သီးပွင့်ရုပ်ရှင်တွင် ပါဝင်သရုပ်ဆောင်ခဲ့သည်။ ဂျူမုံမင်းသား ဆုန်းအီးဂုနှင့်အတူ မှုခင်းအဖွဲ့(၂၀၁၁) ဇာတ်လမ်းတွဲတွင် ပြန်လည်တွဲဖက်သရုပ်ဆောင်ခဲ့သည်။ ထိုနှစ် နှစ်ကုန်ပိုင်းလောက်တွင် ရာဇဝင်ဇာတ်လမ်းတွဲ ဂယဲဘဲ့(၂၀၁၁)၌ ဝီဂျာဘုရင်၏ မိဖုရားအဖြစ် သရုပ်ဆောင်ခဲ့သည်။ ထိုနှစ် နိုဝင်ဘာလတွင် ကုမ္ပဏီတူ JYJ အဖွဲ့နှင့်အတူ ပညာရေးဝန်ကြီးဌာန၏ ကြော်ငြာသံတမန်အဖြစ် ခန့်အပ်ခြင်းခံရသည်။ JYJ အဖွဲ့မှ ဂင်ဂျယ်ဂျွန်းနှင့်အတူ အမည်ဝှက်၊ ခွေးအ(၂၀၁၂)ရုပ်ရှင်တွင် တွဲဖက်သရုပ်ဆောင်ခဲ့သည်။

နောက်တစ်နှစ်တွင် ရေတပ်ရဲသားမာကို(၂၀၁၂) ကာတွန်းရုပ်ရှင်တွင် Running Manအဖွဲ့ဝင် လီဂွမ်ဆူနှင့်အတူ အသံသရုပ်ဆောင်အဖြစ် ပါဝင်ခဲ့ကာ၊ ဘတ်ဟွန်းဂျောင်၏ ကမ္ဘာသစ်(၂၀၁၃)ရုပ်ရှင်တွင် ပါဝင်သရုပ်ဆောင်ခဲ့သည်။ ဂျိုဆွန်းက ဝရမ်းပြေး(၂၀၁၃) ဇာတ်လမ်းတွဲတွင်လည်း လီဒုံဝုနှင့်အတူ တွဲဖက်သရုပ်ဆောင်ခဲ့သည်။

အရေးပေါ်ချစ်သူ(၂၀၁၄) ဇာတ်လမ်းတွဲတွင် ချွဲဂျင်းဟျော့နှင့်အတူ အဓိကဇာတ်ဆောင်အဖြစ် ပါဝင်သရုပ်ဆောင်ခဲ့သည်။ အမေရိကန် အမျိုးသားဘတ်စကတ်ဘောအသင်း (NBA)နှင့် ပူးတွဲ၍ NBA X ဆုန်းဂျီဟို အစီအစဉ်ကိုလည်း ဆောင်ရွက်ခဲ့သေးသည်။ ၂၀၁၅ခုနှစ်တွင် ရည်စားဟောင်းများကလပ် ဇာတ်လမ်းတွဲကို ဗြောန်းယိုဟန်နှင့်အတူ ရုပ်ရှင်ထုတ်လုပ်သူတစ်ယောက်အဖြစ် သရုပ်ဆောင်ခဲ့သည်။ ထိုင်ဝမ် အဆိုတော်နှင့် ရုပ်ရှင်သရုပ်ဆောင် ကိန်ကျိဝူ၏ သိပ်ချစ်ဖို့ကောင်းတယ် တေးသရုပ်ဖော်ဇာတ်လမ်းတွင်လည်း ပါဝင်ခဲ့သေးသည်။ ငါတို့လက်ထပ်ပြီးပြီအမည်ရ ကိုရီးယားအစီအစဉ်ပုံစံမျိုး တရုတ်ကပြန်ရိုက်သည့် ချစ်မိနေပါပြီအစီအစဉ်တွင် ၂၀၁၆ခုနှစ်က ထိုင်ဝမ်သရုပ်ဆောင် ချိန်ပေါ်လင်နှင့်အတူ ပါဝင်ခဲ့သည်။ ၇၀၈၀၉၀ တရုတ်ရုပ်ရှင်တွင် ကိန်ကျိဝူနှင့် တွဲဖက်၍လည်းကောင်း၊ စူပါမှန်လုံကား တရုတ်ရုပ်ရှင်တွင်လည်းကောင်း ပါဝင်သရုပ်ဆောင်ခဲ့သည်။ ထို့နောက် ဂျပန်ဇာတ်လမ်းတွဲ ချစ်ဖို့နားထောင်ကို ကိုရီးယားကပြန်ရိုက်သည့် ရုပ်သံဇာတ်လမ်းတွဲတွင် လီဆွန်းဂယောင်းနှင့် တွဲဖက်၍ ရုပ်သံလောကသို့ ပြန်လည်ဝင်ရောက်လာသည်။ ဒီဇင်ဘာလတွင် ဆီဂျက်စ်အင်တာတိန်းမန့်နှင့် စာချုပ်သက်တမ်းပြည့်သဖြင့် My Company နှင့် စာချုပ်ချုပ်ဆိုသည်။

၂၀၁၇ခုနှစ်တွင် ဆုန်းဂျီဟိုသည် ဂုံမြောင်နှင့်အတူ ဆုန်းဂျီဟိုရဲ့အလှအပအမြင်အမည်ရ အလှအပရေးရာ အစီအစဉ်ကို တင်ဆက်ခဲ့သည်။ ထို့နောက် ၂၉ဂရမ် ဝဘ်ဇာတ်လမ်းတွဲတွင်လည်းကောင်း၊ ဂျိုဝူဂျင်းနှင့်အတူ တစ်ခန်းရပ်ဒရာမာ ခေါင်းဆောင်ဘီနှင့် ရည်းစားစာတွင် လည်းကောင်း ပါဝင်သရုပ်ဆောင်ခဲ့သည်။ ၂၀၁၇ ဒီဇင်ဘာတွင် ကိုယ်ပိုင်ရသစုံအစီအစဉ် ကျမ မမဂျီဟိုကို ကိုယ်တိုင် ထုတ်လုပ်ခဲ့သည်။

၂၀၁၈ခုနှစ်တွင် အချစ်ဟာသရုပ်ရှင် ပုရိသတို့ အလိုရှိသည်မှာတွင် လီဆောင်းမင်း၊ ရှင်းဟာဂယောင်း၊ လီအယ်လ်တို့နှင့်အတူ ပါဝင်သရုပ်ဆောင်ခဲ့သည်။ အလှအပရေးရာ အစီအစဉ်တစ်ခုဖြစ်သည့် ဆုန်းဂျီဟိုရဲ့ လှပသောဘဝနှင့် ရသစုံအစီအစဉ် ပဂျားမားဖရင့်တို့တွင်လည်း ပါဝင်ခဲ့သည်။ ဩဂုတ်လ၌ ဘတ်ရှီဟူနှင့်အတူ ချစ်ချစ်ကြောက်ကြောက် ရုပ်ရှင်တွင်လည်း ပါဝင်သရုပ်ဆောင်ခဲ့သည်။ ထို့နောက် မာဒုံဆော့နှင့်အတူ မရပ်တန့်နိုင် အက်ရှင်သည်းထိတ်ရင်ဖိုရုပ်ရှင်တွင် ပါဝင်ခဲ့သည်။

၂၀၁၉ခုနှစ်တွင် လျှို့ဝှက်သည်းဖိုရုပ်ရှင် အင်ထရူးဒါးတွင် ဂန်မူယောလ်နှင့် တွဲဖက်သရုပ်ဆောင်ခဲ့သည်။ စက်တင်ဘာတွင် My Company နှင့် စာချုပ်သက်တမ်းပြည့်သဖြင့် အောက်တိုဘာတွင် Creative Group ING နှင့် စာချုပ်ချုပ်ဆိုသည်။ နိုဝင်ဘာလတွင် ရိုက်ကူးကာ ၂၀၂၀ ဇူလိုင်တွင် ထုတ်လွှင့်ပြသခဲ့သည့် ဂျေတီဘီစီ ဒရာမာ ဒါအချစ်လားတွင် ဂင်မင်းဂျွန်း၊ ဆွန်းဟိုဂျွန်း၊ ဆုန်းဂျုံးဟို၊ ဂူဂျာဆောင်းတို့နှင့်အတူ အဓိကဇာတ်ဆောင်အဖြစ် ပါဝင်သရုပ်ဆောင်ခဲ့သည်။

ကိုယ်ပိုင်ဘဝ

၂၀၁၇ မေလက ထုတ်လွှင့်ပြသခဲ့သည့် Running Man အပိုင်းတစ်ခုတွင် ယနေ့အများက အသိအမှတ်ပြုကြသဖြင့် မွေးနာမည်ကို ချွန်းဆောင်အင်မှ ချွန်းဆူယွန်းသို့ ပြောင်းခဲ့ကြောင်း ဖွင့်ဟဖူးသည်။

ရုပ်ရှင်

ရုပ်သံဇာတ်လမ်းတွဲ

ဝဘ်ဇာတ်လမ်းတွဲ

ရုပ်သံအစီအစဉ်

တေးသရုပ်ဖော်

တေးသံသွင်း

တစ်ကိုယ်တော် 
 ၂၀၁၁ ဆုန်းဂျီဟို၊ ချွဲဂန်ဟီး၊ လီဆွန်းဂယောင်း၊ ဂင်ဗြောင်မန်း – "မင်းအတွက်လက်ဆောင်"
 ၂၀၁၅ ကိန်ကျိဝူ – "သိပ်ချစ်ဖို့ကောင်းတယ်" feat. ဆုန်းဂျီဟို

အခြား

ဆုများနှင့်ဆန်ခါတင်များ

ကိုးကား

၁၉၈၁ မွေးဖွားသူများ
သက်ရှိထင်ရှားပုဂ္ဂိုလ်များ
တောင်ကိုရီးယား အမျိုးသမီး ရုပ်ရှင်သရုပ်ဆောင်များ

ပြင်ပလင့်ခ်များ